Oningeënte pa mag nie kinders sienFoto bloot ter illustrasie. (Foto: Unsplash) ŉ Kanadese pa wat weier om teen Covid-19 ingeënt te word, is tydelik verbied om sy drie kinders te besoek nadat ŉ regter bevind het dat hy ŉ gesondheidsrisiko vir sy kinders, veral sy immuun-onderdrukte dogter, inhou. Regter Nathalie Godbout het dié uitspraak op 31 Januarie in New Brunswick gelewer nadat die ma van die kinders in Oktober verlede jaar aansoek gedoen het om die pa se bewaringsregte op te skort, berig CBC News. Die ma en pa, wie se name nie genoem word nie, het in 2019 geskei en het gesamentlike toesig oor hul drie kinders. Die ma het egter verlede jaar daarop aangedring dat die kinders se pa verbied moet word om hulle te sien nadat sy vasgestel het dat hy en sy lewensmaat nie teen Covid-19 ingeënt is nie. Die twee se tienjarige dogter ly aan ŉ bloedtoestand wat gespesialiseerde sorg vereis en haar veral vatbaar vir die virus maak. Voor die verhoor het die pa reeds geweier dat sy kinders teen die koronavirus ingeënt word. Godbout het gesê sy het die beslissing om die pa tydelik te verbied om sy kinder te sien met ŉ “swaar hart” geneem, maar dit is wel ŉ nodige stap om die kinders te beskerm. Sy het bygevoeg dat die man se weiering om teen Covid-19 ingeënt te word, gevolge vir hom en sy kinders inhou en dat sy kinders “die bes moontlike kans gegun moet word om infeksie te ontduik”, berig The Globe and Mail. Die pa is wel ŉ mate van kontak met sy kinders gegun, maar slegs deur middel van telefoniese of video-oproepe. Indien hy ingeënt word, kan hy egter aansoek doen om die uitspraak te laat vaar. Ingevolge die uitspraak word die kinders se ma ook nou toegelaat om haar kinders sonder die pa se toestemming teen die koronavirus te laat inent. Godbout het dié besluit geneem nadat sy die pa se navorsing oor die Pfizer-Covid-19-entstof – wat hy glo sy dogter skade kan aandoen – van die hand gewys het. “Hierdie navorsing word geensins op ŉ sinvolle wyse in sy beëdigde verklaring uiteengesit, behalwe vir sy bewering dat dit sy persoonlike keuse staaf en vanuit ‘geloofwaardige bronne’ gehaal is,” het Godbout geskryf. Sy het bygevoeg dat sy soeke na eensydige inligting wat sy idees oor die entstof staaf moontlik daartoe kan lei dat hy hom blind hou vir bewyse wat die teendeel bewys. “Sy eie anekdotiese navorsing oor sulke hoogs gespesialiseerde onderwerpe dra min tot geen gewig in hierdie geval as dit gemeet word aan die mediese raad wat openbare gesondheidsbeamptes deurgee nie.” Volgens die Wêreldgesondheidsorganisasie (WGO) kan die Pfizer-entstof veilig aan mense van vyf jaar en ouer toegedien word, met kinders wat ŉ kleiner dosis as volwassenes ontvang. Kanada het reeds in November verlede jaar die gebruik van die Pfizer-entstof vir kinders tussen vyf en 11 jaar oud goedgekeur. Die ma se prokureur, Grant Ogilvie, het sedert die uitspraak aan CBC gesê dat die drie kinders reeds hul eerste Covid-19-entstofdosisse ontvang het. Volgens Ogilvie het die ma hierdie saak so ver gevoer sodat sy kan doen “wat die beste vir die kinders is”. Hierdie jongste uitspraak volg kort nadat ŉ hooggeregshof in Quebec in Desember verlede jaar ook ŉ pa se reg om sy kind te sien tydelik opgeskort het. Dit is op grond van bewyse dat die man nie teen Covid-19-ingeënt is nie en skynbaar die regering se gesondheidsmaatreëls teenstaan.